Introduktion
Forfattere: Kurt Christensen
Tidsskrift: dttk (23-10-2019)

## INTRODUKTION

Redaktionen byder hermed velkommen til et nummer, som rummer en række meget læseværdige artikler. Det spænder vidt,  hvad  tematikker  angår,  men  befinder  sig  ikke  desto mindre på den teologiske midterbane.

Thomas  Gudbergsen  indleder  afdelingen  med  forskningsartikler med en artikel, som må være »gefundenes Fressen« ikke blot for præster, men for alle, som i ny og næ driver sjælesorg, nemlig »Bibelens brug i sjælesorgen - en undersøgelse af ét tysk, to svenske og ét dansk fagbidrag til brugen af bibelske tekster i sjælesorgen«. Med afsæt i de fire studier og under inddragelse af andre relevante aktører overvejes Bibelens anvendelsespotentiale i den sjælesørgeriske praksis.

Peter Søes fortsætter med artiklen: »Er Bibelen Guds ord for Karl Barth? Undersøgelse af en påstand hos Kevin Vanhoozer«. Kevin Vanhoozer er en yderst central figur i nutidens evangelikale teologi. Og han hævder at være afgørende inspireret  af  Karl  Barth  i  sin  bibelhermeneutik.  Peter  Søes argumenterer imidlertid blandt andet for, at Vanhoozer til dels har fejltolket Barth således, at Barth bringes tættere på evangelikal teologi, end der er basis for i Barths skrifter.

Hvor de to første artikler på hver deres måde fokuserer på Bibelen, gør Jakob Valdemar Olsen sig med artiklen: »Fornuft, følelse og autonomi i teologi. Et brud med arven fra Descartes, Hume og Kant« til talsmand for en kritik af det ensidige fokus på fornuften, som har præget ikke blot filosofien men også teologien de sidste 300-400 år. I stedet peges der på en nyere tendens til at forstå den menneskelige erkendelse som en helhed, der ikke blot rummer fornuft men også følelse.

Nummeret fortsætter med to meget læseværdige perspektivartikler fra lidt forskellige steder i den kirkelige geografi, nemlig  Carsten  Haugaard  Nielsen:  »Hvordan  prædike  om dåben?« og Tonny Jacobsen: »Kirken og åndelighedens genkomst«.  Endelig  afsluttes  nummeret  sædvanen  tro  med  en række boganmeldelser.

God Læselyst!

Kurt Christensen, ansv. red.